text: Skadet Line Vedel kæmper i Østen
  28 februar 2015 kl. 12.47
  Line Vedel har fysiske problemer ved denne uges turnering i Thailand
  Selvom 2015 kun er et par måneder gammel, har året allerede budt på ryg- og maveproblemer for Danmarks bedste kvindelige golfspiller, Line Vedel.
  I denne uge i Thailand er der så opstået nye fysiske skavanker for spilleren fra Haderslev. Hun har fået problemer med den ene fod. Derfor blev lørdag en rigtig hård dag for Line Vedel ved Honda LPGA Thailand, og med scoren 76 slag, fire over banens par, faldt hun tilbage til en 50. plads inden søndagens afsluttende 18 huller.
  - Det gik okay i starten, men det blev desværre værre og værre, og jeg måtte have behandling på banen efter 10 huller. Jeg er glad for, at jeg kom igennem runden, og så må vi se hvordan det går i morgen, siger Line Vedel om hendes fysiske tilstand.
  Stacy Lewis fra USA fører turneringen i tretten slag under banens par, mens Amy Yang fra Korea er et slag efter.
  